A Bizottság határozata

(2001. augusztus 28.)

a hordozható számítógépekre vonatkozó közösségi ökocímke odaítélésével kapcsolatos ökológiai kritériumok meghatározásáról

(az értesítés a C(2001) 2596. számú dokumentummal történt)

(EGT vonatkozású szöveg)

(2001/687/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a közösségi ökocímke módosított odaítélési rendszeréről szóló, 2000. július 17-i 1980/2000/EK európai parlamenti és tanácsi rendeletre [1] és különösen annak 3., 4. és 6. cikkére,

mivel:

(1) Az 1980/2000/EK rendelet 3. cikke előírja, hogy az ökocímkét olyan terméknek lehet odaítélni, amelynek tulajdonságai környezetvédelmi szempontból jelentős javulást tesznek lehetővé.

(2) Az 1980/2000/EK rendelet 4. cikke előírja, hogy az ökocímke kritériumait termékcsoportonként kell meghatározni.

(3) Az 1980/2000/EK rendelet 4. cikke előírja, hogy az ökocímke-kritériumok, valamint a kritériumokhoz kapcsolódó értékelési és ellenőrzési követelmények felülvizsgálatát az egyes termékcsoportokra megállapított kritériumok érvényességi idejének lejártát megelőzően kellő időben kell elvégezni, s ennek eredményeképpen azok meghosszabbítására, visszavonására, illetve módosítására kell javaslatot tenni.

(4) Az 1999/698/EK határozatban [2] a Bizottság megállapította a hordozható számítógépekre vonatkozó közösségi ökocímke odaítélésével kapcsolatos ökológiai kritériumokat, amelyek a határozat 3. cikkének értelmében 2001. október 31-én járnak le.

(5) Indokolt az 1999/698/EK határozatban meghatározott termékcsoport meghatározásának és az ökológiai kritériumoknak a módosítása annak érdekében, hogy azok tükrözzék a piacon végbement fejlődést.

(6) Indokolt új bizottsági határozat elfogadása, amely meghatározza az e termékcsoportra vonatkozó ökológiai kritériumokat, és amely három évig marad érvényben.

(7) Indokolt, hogy egy korlátozott, 12 hónapot meg nem haladó időszak folyamán az e határozatban megállapított új kritériumok és a korábban az 1999/698/EK határozatban megállapított kritériumok egyidejűleg érvényesek legyenek annak érdekében, hogy azoknak a vállalatoknak, amelyek termékeikre ennek az új határozatnak az elfogadása előtt kapták meg az ökocímkét, elegendő idejük legyen a termékeket az új kritériumoknak megfelelően módosítani.

(8) Az e határozatban előírt intézkedések az 1980/2000/EK rendelet 6. cikkében megállapított, az ökocímke-odaítélési kritériumok meghatározási eljárásainak megfelelően lettek kidolgozva és elfogadva.

(9) Az e határozatban előírt intézkedések összhangban vannak az 1980/2000/EK rendelet 17. cikke szerint létrehozott bizottság véleményével,

ELFOGADTA EZT A HATÁROZATOT:

1. cikk

A "hordozható számítógépek" termékcsoport (a továbbiakban: termékcsoport): különböző helyeken használható számítógép, amely közös házba épített vezérlőegységből, monitorból és billentyűzetből áll, és amelyet úgy alakítottak ki, hogy egyik helyről a másikra könnyen szállítható legyen, és saját belső akkumulátorról is működtetni lehessen.

2. cikk

Az 1. cikkben meghatározott termékcsoport környezeti teljesítményét a mellékletben szereplő, különleges ökológiai kritériumokra való hivatkozással kell értékelni.

3. cikk

A termékcsoport meghatározása és a termékcsoportra vonatkozó kritériumok az e határozat hatálybalépésétől számított három évig érvényesek. Amennyiben e határidő végéig nem fogadnak el módosított kritériumokat, azok érvényessége további egy évvel meghosszabbodik.

Az 1999/698/EK határozatban megállapított termékcsoport-meghatározás és kritériumok érvényességi határideje meghosszabbodik oly módon, hogy az e határozat hatálybalépésétől számított 12 hónap elteltével jár le.

4. cikk

Adminisztratív célra a termékcsoporthoz rendelt kódszám: "018".

5. cikk

Ennek a határozatnak a tagállamok a címzettjei.

Kelt Brüsszelben, 2001. augusztus 28-án.

a Bizottság részéről

Margot Wallström

a Bizottság tagja

[1] HL L 237., 2000.9.21., 1. o.

[2] HL L 276., 1999.10.27., 7. o.

--------------------------------------------------

MELLÉKLET

KERETRENDSZER

Az ökocímkére való jogosultsághoz a hordozható számítógépnek (a továbbiakban: termék) az 1. cikkben meghatározott termékcsoportba kell tartoznia, és meg kell felelnie az e mellékletben foglalt kritériumoknak, amelyet a kérelmet alátámasztó vizsgálattal kell bizonyítani. A vizsgálatokat olyan laboratóriumok végzik, amelyek megfelelnek az EN ISO 17025 szabvány által megállapított általános követelményeknek. Egyéb vizsgálati módszer is alkalmazható, ha a kérelmet értékelő illetékes testület elfogadja azok egyenértékűségét. Azokban az esetekben, ahol semmiféle vizsgálatot sem jelöltek meg, illetve úgy jelölik meg, hogy azokat ellenőrzési és megfigyelési célra használják, az illetékes testületek a kérelmező által benyújtott nyilatkozatok és dokumentáció, illetve független szervezet által kiadott igazolások alapján hoznak döntést.

E kritériumok célja különösen a következők előmozdítása:

- az energiafelhasználásból eredő környezeti károk, illetve kockázatok (globális felmelegedés, savasodás, nem megújuló energiaforrások kimerülése) csökkentése az energiafogyasztás csökkentésével,

- a természeti erőforrások felhasználásával kapcsolatos környezeti károk csökkentése az alkatrészek cserélhetőségének és a termék újrahasznosíthatóságának és karbantarthatóságának elősegítése révén,

- a veszélyes anyagok használatából eredő környezeti károk csökkentése az ilyen anyagok használatának csökkentése révén.

A kritériumok ösztönzik az optimális használat (optimális környezeti felhasználás) kialakítását, és tudatosítják a fogyasztókban a környezetvédelem fontosságát. Ezen felül a műanyag alkatrészek megjelölése ösztönzi a termék újrahasznosítását.

A kritériumokat úgy állapítják meg, hogy azok megkönnyítsék az alacsonyabb környezeti hatással rendelkező hordozható számítógépek címkézését.

Az illetékes testületek számára ajánlott, hogy vegyék figyelembe az elismert környezetgazdálkodási rendszerek, például az EMAS vagy az ISO 14001 alkalmazását a kérelmek elbírálásánál, illetve az e mellékletben szereplő kritériumoknak való megfelelőség folyamatos ellenőrzése során. (Megjegyzés: az ilyen környezetgazdálkodási rendszer alkalmazása nem követelmény.)

ÖKOLÓGIAI KRITÉRIUMOK

1. Energiamegtakarítás

A hordozható számítógépnek támogatnia kell az 5 wattnál alacsonyabb minimális energiafogyasztást lehetővé tevő ACPI [1] S3 alvó üzemmódot ("Suspend to RAM"). A számítógépnek ebből az állapotból a következő eszközöktől érkező parancsra képesnek kell lennie visszatérni a normális üzemmódba:

- modem,

- hálózati kapcsolat,

- billentyűzet vagy egér.

Inaktivitás esetén az ACPI S3 alvó üzemmódra történő váltás alapértelmezett időtartama nem lehet több 15 percnél. A gyártó aktivizálja ezt a beállítást.

A hordozható számítógép maximális energiafogyasztása kikapcsolt állapotban legfeljebb 2 watt lehet, teljesen feltöltött akkumulátor és áramforráshoz csatlakoztatott tápegység mellett. A kikapcsolt állapot azt az állapotot jelenti, amelyet a számítógép "leállítás" parancsával lehet kezdeményezni.

A hordozható számítógép tápegységének maximális energiafogyasztása legfeljebb 1 watt lehet abban az esetben, ha az áramforráshoz csatlakoztatták, de a számítógéphez nincs csatlakoztatva.

A kérelmező jelentést nyújt be annak igazolására, hogy az energiafogyasztás szintjét ACPI S3 alvó üzemmódban és kikapcsolt állapotban is megvizsgálták a hatályos Energy Star Computer [2] szándéknyilatkozatban szereplő eljárásnak megfelelően. A jelentés tartalmazza a mért energiafogyasztást mindkét említett üzemmódban.

2. Az élettartam meghosszabbítása

A gyártó garanciát vállal arra, hogy a hordozható számítógép legalább három évig működőképes lesz. Ez a garancia a terméknek a vevő részére történő szállítás napjától érvényes. A kompatibilis akkumulátorok, a tápegységek, a billentyűzet és a billentyűzet-alkatrészek beszerezhetőségét a gyártás megszűnésétől számított három évig biztosítani kell.

A hordozható számítógépek eleget tesznek a következő kritériumoknak:

- a számítógépet úgy kell kialakítani, hogy a memória cserélhető legyen,

- a számítógépet úgy kell kialakítani, hogy a merevlemez és adott esetben a CD-meghajtó, illetve a DVD-meghajtó cserélhető legyen,

- legalább egy olyan csatlakozó van a számítógépen, amely lehetővé teszi a szkennerhez és az egyéb segédeszközökhöz való közvetlen csatlakozást.

A kérelmező kijelenti, hogy a termék megfelel ezeknek a követelményeknek.

3. A monitor higanytartalma

A síkképernyő háttérvilágítását biztosító lámpák (átlagos) higanytartalma lámpánként a 3 mg értéket nem haladhatja meg.

A kérelmező kijelenti, hogy a termék megfelel ezeknek a követelményeknek.

4. Zaj

A hordozható számítógép "garantált hangteljesítményszintje" az ISO 9296 3.2.5. bekezdése értelmében nem haladhatja meg a következő értékeket:

- alvó üzemmódban 48 dB(A),

- lemezmeghajtó elérésekor 55 dB(A).

A kérelmező jelentést nyújt be annak igazolására, hogy a zajkibocsátási szinteket az ISO 7779 és az ISO 9296 szabványoknak megfelelően mérték. A jelentés tartalmazza a mért zajkibocsátás szintjeit alvó üzemmódban és a lemezmeghajtó elérésekor az ISO 9296 3.2.5. bekezdésével összhangban.

5. Elektromágneses sugárzás

A hordozható számítógépnek meg kell felelnie az embereket érő elektromágneses sugárzás korlátozásáról szóló, 1999. július 12-i 1999/519/EK tanácsi ajánlásban [3] megállapított hatályos maximális sugárzási szintnek (0 Hz – 300 GHz).

A kérelmező jelentést nyújt be, amelyben meghatározták az elektromágneses sugárzás mérésére használt módszereket. A jelentés igazolja, hogy a hordozható számítógép megfelel a 1999/519/EK ajánlásban megállapított hatályos maximális sugárzási szinteknek.

6. Visszavétel és újrahasznosítás

A gyártó felújítás vagy újrahasznosítás céljára díjmentesen visszaveszi a terméket, illetve valamennyi kicserélt alkatrészt, kivéve a felhasználók által (pl. orvosi vagy nukleáris alkalmazások esetén) beszennyezett részeket. A termék megfelel a következő követelményeknek:

a) egyetlen szakképzett személy egyedül szét tudja szerelni;

b) a gyártó ellenőrzi az egység szétszerelését, és a szétszerelésről jelentést készít, amelyet kérésre harmadik fél rendelkezésére bocsát. A jelentés többek között igazolja, hogy:

- a csatlakozások könnyen megtalálhatók és hozzáférhetők,

- a csatlakozások a lehető legnagyobb mértékben szabványosítottak,

- a csatlakozások széles körben használt szerszámokkal hozzáférhetők,

- az LCD-monitorok háttérvilágításának lámpái könnyen leszerelhetők;

c) az inkompatibilis és veszélyes anyagokat el kell különíteni;

d) a házban és a vázon található műanyag és fém anyagok 90 %-ának (térfogat alapján számítva) műszakilag újrahasznosíthatónak kell lennie;

e) amennyiben címkékre van szükség, azok könnyen leválaszthatók vagy fixen rögzítettek;

f) a műanyag részek:

- nem tartalmaznak szándékosan hozzáadott ólmot, illetve kadmiumot,

- egyetlen polimerből vagy kompatibilis polimerekből állnak, kivéve a borítást, amely legfeljebb kétféle, elkülöníthető polimerből állhat,

- nem tartalmaznak leválaszthatatlan fémbetéteket;

g) a 25 g-nál nehezebb műanyag részek:

- nem tartalmazhatják a következő égésgátló anyagokat:

Megnevezés | CAS-szám |

Dekabróm-difenil | 13654–09–6 |

Monobróm-difenil-éter | 101–55–3 |

Dibróm-difenil-éter | 2050–47–7 |

Tribróm-difenil-éter | 49690–94–0 |

Tetrabróm-difenil-éter | 40088–47–9 |

Pentabróm-difenil-éter | 32534–81–9 |

Hexabróm-difenil-éter | 36483–60–0 |

Heptabróm-difenil-éter | 68928–80–3 |

Oktabróm-difenil-éter | 32536–52–0 |

Nonabróm-difenil-éter | 63936–56–1 |

Dekabróm-difenil-éter | 1163–19–5 |

Klórparaffinok, 10-13 szénatomos lánchosszal, a klórtartalom 50 súlyszázaléknál nagyobb | 85535–84–8, |

- nem tartalmazhatnak olyan égésgátló anyagokat vagy olyan anyagokat tartalmazó készítményeket, amelyeket a 67/548/EGK tanácsi irányelvben [4] és annak módosításaiban a következő veszélyes anyagok közé soroltak, illetve amelyek ezek közé a veszélyes anyagok közé sorolhatók: R45 (rákot okozhat), R46 (öröklödő genetikai károsodást okozhat), R50 (nagyon mérgező a vízi szervezetekre), R51 (mérgező a vízi szervezetekre), R52 (ártalmas a vízi szervezetekre), R53 (a vízi környezetben hosszantartó károsodást okozhat), R60 (a fertilitást – a fogamzóképességet vagy nemzőképességet – károsíthatja) vagy R61 (a születendő gyermekre ártalmas lehet),

- az anyag azonosítására szolgáló, el nem távolítható jelöléssel kell őket ellátni az ISO 11469 szabványnak megfelelően. Nem vonatkozik ez a kritérium extrudált műanyagokra és a síkképernyőkben található fényirányítókra.

Az akkumulátorok nem tartalmazhatnak az akkumulátor tömegének 0,0001 %-át meghaladó mennyiségű higanyt, 0,001 %-át meghaladó mennyiségű kadmiumot, illetve 0,01 %-át meghaladó mennyiségű ólmot.

A kérelmező kijelenti, hogy a termék megfelel ezeknek a követelményeknek. A kérelmező a szétszerelési jelentés egy példányát benyújtja a kérelmeket elbíráló illetékes testülethez.

7. Használati utasítás

A terméket a termékre vonatkozó használati utasításokkal együtt értékesítik, amely tanácsokat tartalmaz a megfelelő környezetbarát felhasználásra, különösen a következőkre vonatkozóan:

1. az energiatakarékossági funkciók használatára vonatkozó javaslat, beleértve az arra vonatkozó információt is, hogy az említett funkciók kikapcsolása nagyobb energiafogyasztást eredményez, amely növelheti az üzemeltetési költséget;

2. arra vonatkozó információ, hogy az energiafogyasztás nullára csökkenthető, ha a hálózati adaptert kihúzzák az aljzatból, vagy ha kikapcsolják az aljzatot;

3. a garanciára és a cserealkatrészekre vonatkozó információ. Abban az esetben, ha indokolttá válik az alkatrészek frissítése vagy cseréje, megfelelően tájékoztatni kell a felhasználót;

4. arra vonatkozó információ, hogy a terméket úgy tervezték, hogy annak alkatrészei megfelelően újból felhasználhatók és újrahasznosíthatók legyenek, és ezért nem szabad azokat kidobni;

5. arra vonatkozó információ, hogy a fogyasztó hogyan élhet a gyártó visszavételi ajánlatával;

6. arra vonatkozó információ, hogy a termék megkapta az EU ökocímkéjét, e címke jelentőségének rövid magyarázatával és azzal a megjegyzéssel, hogy az ökocímkéről további információ a http://europa.eu.int/ecolabel weboldalon található.

A kérelmező kijelenti, hogy a termék megfelel ezeknek a követelményeknek, és a felhasználói kézikönyv egy példányát a kérelmeket elbíráló illetékes testülethez benyújtja.

8. Környezetvédelmi nyilatkozat

A termékhez környezetvédelmi nyilatkozatot kell mellékelni, és azt a felhasználó rendelkezésére kell bocsátani. Ez a dokumentum megfelel a 70. számú ECMA Műszaki Jelentés ("A termékkel kapcsolatos környezetvédelmi jellemzők") ajánlásainak.

9. Az ökocímkén szereplő információ

Az ökocímke második rovatában a következő szöveg szerepel:

"– alacsony energiafogyasztás

– az újrahasznosítást elősegítő kialakítás"

.

[1] Advanced configuration and power interface (ACPI).

[2] A United States Environmental Protection Agency által meghatározott módon.

[3] HL L 199., 1999.7.30., 59. o.

[4] HL 196., 1967.8.16., 1. o.

--------------------------------------------------